text: Nægter sig skyldig i chili-mishandling
  31 marts 2011 kl. 08.36
  Den congolesiske mand og hans danske kvinde nægter sig skyldig i at have hældt chili i øjnene på kvindens to børn. I dag begyndte retssagen mod dem - og de nægter alt.
  Anklageren har læst alle tiltale-punkterne op i retten i Esbjerg. Foruden mishandling af kvindens børn, som dengang var 7 og 12 år, er de tiltalt for ulovlig tvang. Den congolesiske mand er desuden tiltalt for trusler, bedrageri og dokumentfalsk. 
  Bedrageri-tiltalen handler om, at manden har narret personalet i Danske Bank til at udstede et hævekort til en kvinde. Han har derefter hævet 11800 kr. på kortet. 
  Anklageren har nedlagt påstand om fængselsstraf - og udvisning af manden.
  